Diari Oficial de la Generalitat Valenciana


Sumari del DOGV 9190, del 07-10-2021 (2021/10705)

DECRET 35/2021, de 6 d'octubre, del president de la Generalitat, pel qual es concedeix la Medalla de la Generalitat al Mèrit Esportiu, en l'edició 2021, a Héctor Cabrera Llácer, a Iván José Cano Blanco, a Héctor Catalá Laparra i a Miriam Martínez Rico.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9190

Data del DOGV
:   07-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10494


Data del document
:   06-10-2021

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 35/2021, de 6 d'octubre, del president de la Generalitat, pel qual es concedeix la Medalla de la Generalitat al Mèrit Esportiu, en l'edició 2021, a Héctor Cabrera Llácer, a Iván José Cano Blanco, a Héctor Catalá Laparra i a Miriam Martínez Rico. [2021/10614]  
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, assenyala en l'article 3, com una de les línies generals d'actuació en el desenvolupament de la política esportiva de la Generalitat, el reconeixement i premi a les persones que s'hagen distingit en la pràctica, gestió i promoció de l'esport, mitjançant la Medalla de la Generalitat al Mèrit Esportiu.  
El Decret 120/2014, de 18 de juliol, del Consell, regula la concessió de la Medalla i la Placa de la Generalitat al Mèrit Esportiu, amb la finalitat de premiar aquelles persones o entitats mereixedores de l'esmentada distinció.  
En els Jocs Paralímpics de Tòquio 2020, celebrats entre el 24 d'agost i el 5 de setembre de 2021, han tingut un paper molt destacat quatre esportistes de la Comunitat Valenciana: Héctor Cabrera Llácer, Iván José Cano Blanco, Héctor Catalá Laparra i Miriam Martínez Rico.  
Héctor Cabrera, nascut a València, ha obtingut nombrosos èxits en la disciplina paralímpica de llançaments, entre ells la medalla d'or en javelina F12 en el Campionat d'Europa d'Atletisme 2014; i les medalles de plata en javelina F13 i de bronze en disc F12 en el Campionat d'Europa d'Atletisme 2016. És rècord mundial de javelina paralímpica F12. En els Jocs Paralímpics de Tòquio ha aconseguit la medalla de bronze en llançament de javelina.  
Iván Cano és un esportista alacantí que competeix en atletisme adaptat. Entre els seus nombrosos mèrits esportius es troba la medalla de bronze en salt de longitud en el Campionat del Món de Dubai 2019, i s'ha proclamat campió d'Europa de salt de longitud T13 en Grosetto 2016 i a Berlín 2018. En els Jocs Paralímpics de Tòquio ha obtingut la medalla de plata en salt de longitud.  
Héctor Catalá, nascut a Serra, competeix des de 2014 en triatló adaptat. Entre molts altres triomfs esportius, ha sigut bronze en el Paratriatló del Campionat d'Europa a València en 2021, or en la classificació del Paratriatló VQI 4400, or en la Copa del Món de Banyoles 2019 i Campió del món en 2019. En els Jocs Paralímpics de Tòquio ha aconseguit la medalla de plata en paratriatló.  
Miriam Martínez, nascuda a Ibi, va ingressar en la selecció espanyola d'atletisme paralímpic en 2019, en l'especialitat de llançaments. Va començar a practicar el llançament de pes amb plena dedicació a mitjan 2020, i en 2021 ha guanyat el Grand Prix Internacional de Dubai, el Grand Prix de Jesolo (Itàlia) i s'ha proclamat campiona d'Europa a Bydgost (Polònia). En els Jocs Paralímpics de Tòquio ha aconseguit la medalla de plata en llançament de pes F36.  
Els mèrits esportius d'aquesta atleta valenciana i d'aquests tres atletes valencians serveixen per a posar en valor l'esport adaptat, que des de l'organització de les primeres paralimpíades en 1960 no ha deixat de créixer, fent de l'esport d'alta competició un escenari accessible per a totes i tots.  
Per això, com a reconeixement als seus èxits esportius, que són el resultat d'una trajectòria de disciplina, sacrifici i afany de superació, a proposta de la Comissió de Valoració per a la concessió de la Medalla i Placa de la Generalitat al Mèrit Esportiu, reunida el passat 27 de setembre,  
  
  
DECRETE  
  
Concedir la Medalla de la Generalitat al Mèrit Esportiu a Héctor Cabrera Llácer, a Iván José Cano Blanco, a Héctor Catalá Laparra i a Miriam Martínez Rico.  
  
València, 6 d'octubre de 2021  
  
El president de la Generalitat,  
XIMO PUIG I FERRER